Հայոց նորանկախ պետականության ամրապնդման, նրա շուրջը աշխարհասփյուռ հայության համախմբման արդի փուլում էապես կարևորվում է մեր ազգի պատմական անցյալի, նրա մշակութային հարուստ ժառանգության մերօրյա արժևորումը, ազգը միավորող նոր գաղափարների առաջադրումը: Հայոց ազգային համերաշխության ու համախմբման գործընթացում` որպես խորհրդանիշներ, նորովի են իմաստավորվում Մայր Աթոռ Սուրբ Էջմիածինը, Մատենադարանը, Գիտությունների ազգային ակադեմիան, Պետհամալսարանը ... Մեր պատմամշակութային հարուստ ժառանգության բազում հուշարձանները հայության համար ոչ միայն անցյալի, այլև լուսավոր ապագայի կանգուն ու կենդանի ուղենիշներ են: Այսօր փլատակներից հառնել են Գառնիի հեթանոսական տաճարն ու վաղ քրիստոնեության անկրկնելի Տաթևի վանքը... Հայաստանի Հանրապետության մայրաքաղաք Երևանի և հայ առաքելական եկեղեցու, համայն հայության հոգևոր մայրաքաղաք Էջմիածնի անմիջական հարևանությամբ Հայոց Պետականության կենսատու շնչով իր վերածննդին է սպասում դեռ ավերակ Զվարթնոցի տաճարը` Հայոց հավատքի փառքի տաճարը: Քիչ չեն այսօր Հայաստանի Հանրապետության իշխանությունների ու ժողովրդի առջև ծառացած հոգսերը: Այնուհանդերձ, համոզված ենք, որ ճիշտ չի լինի Զվարթնոցի վերականգնման հնարավորությունը կապել հայաստանյան տնտեսության այսօրվա ծանր կացության հետ: Այդ համազգային կառույցին դրված ամեն մի քար, այդ սուրբ նպատակին նվիրաբերված յուրաքանչյուր դրամ և աշխատանքային ամեն մի օր, Զվարթնոցի վեր հառնելուն զուգընթաց, կնպաստեն ազգային գաղափարների շուրջ մեր համախմբմանը: Հարգելի հայրենակիցներ` "Միավորված հայեր"կուսակցությունը համակողմանիորեն աջակցելու է "Զվարթնոց տաճարի վերականգնաման հիմնադրամին": Միաժամանակ կոչ է անում համախմբվել Զվարթնոց տաճարի վերականգնման գաղափարի շուրջ` հասնելով ազգային համերաշխության այնպիսի մակարդակի, որը մեզ կօգնի դուրս գալ հայ ազգին ոչ բնորոշ նվաստացուցիչ աղքատության մղձավանջից և կառաջնորդի արժանապատիվ կյանք տանող ուղիով: Զվարթնոցն իր Արծիվ-խոյակներով, "օղ-միասնություն", "օղ-հավերժություն" գաղափարներով, իր կառուցման պատմական վեհ նպատակներով` երրորդ հազարամյակի սկզբին վերածե´նք իրական Զվարթնոցի, դարձնենք մեր Հայրենիքի նորովի վերածնության խորհրդանիշ, որտեղ Հայոց Արևը հար կծագի կառույցի արծվենի թևերից: